РЕГЛАМЕНТ ЗА ИЗПЪЛНЕНИЕ (ЕС) 2015/526 НА КОМИСИЯТА
от 27 март 2015 година
за изменение на приложение I към Регламент (ЕО) № 798/2008 по отношение на вписването за Съединените щати в списъка на третите държави, територии, зони или компартменти, от които са разрешени вносът и транзитът през Съюза на някои стоки, получени от домашни птици, във връзка с появата на нови огнища на високопатогенна инфлуенца по птиците в тази държава
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (1), и по-специално член 8, уводното изречение, точка 1, първа алинея и точка 4 и член 9, параграф 4, буква в) от нея,
като взе предвид Директива 2009/158/ЕО на Съвета от 30 ноември 2009 г. относно ветеринарно-санитарните изисквания за вътреобщностната търговия и вноса от трети държави на домашни птици и яйца за люпене (2), и по специално член 23, параграф 1, член 24, параграф 2 и член 25, параграф 2 от нея,
като има предвид, че:
(1)
В Регламент (ЕО) № 798/2008 на Комисията (3) се определят изисквания за ветеринарно сертифициране при внос и транзит през територията на Съюза, включително съхраняването по време на транзит, на месо и продукти от домашни птици („посочените стоки“). В него се предвижда, че посочените стоки могат да бъдат внасяни и да преминават транзитно през територията на Съюза само от третите държави, територии, зони или компартменти, изброени в колони 1 и 3 от таблицата в част 1 от приложение I към регламента.
(2)
В Регламент (ЕО) № 798/2008 също така се установяват условията, при които дадена трета държава, територия, зона или компартмент следва да се смята за свободна/свободен от високопатогенна инфлуенца по птиците.
(3)
Съединените щати фигурират в част 1 от приложение I към Регламент (ЕО) № 798/2008 като трета държава, от която вносът и транзитът през територията на Съюза на стоките в обхвата на посочения регламент са разрешени за някои части от територията ѝ, в зависимост от наличието на огнища на високопатогенна инфлуенца по птиците. Тази регионализация бе утвърдена с Регламент (ЕО) № 798/2008, изменен с Регламент за изпълнение (ЕС) 2015/243 (4) и с Регламент за изпълнение (ЕС) 2015/342 (5) вследствие появата на огнища на високопатогенна инфлуенца по птиците в щатите Калифорния, Айдахо, Орегон и Вашингтон.
(4)
В споразумение между Съюза и Съединените щати (6) („Споразумението“) се предвижда незабавно взаимно признаване на мерките за регионализация в случай на поява на огнища на болест в Съюза или в Съединените щати.
(5)
Съединените щати потвърдиха появата на нови огнища на високопатогенна инфлуенца по птиците от подтип H5 по домашните стада птици в щатите Калифорния, Орегон, Минесота и Вашингтон през февруари и март 2015 г. Ветеринарните органи на Съединените щати незабавно преустановиха издаването на ветеринарни сертификати за пратки от посочените стоки от засегнатите щати, предназначени за износ за Съюза. С оглед на борбата с високопатогенната инфлуенца по птиците и ограничаването на нейното разпространение Съединените щати са приложили мерки за унищожаване на птиците.
(6)
Вследствие установяването на тези огнища в щатите Калифорния, Орегон, Минесота и Вашингтон Съединените щати предоставиха актуализирана информация за епидемиологичната обстановка на тяхната територия и за мерките, предприети за предотвратяване на по-нататъшното разпространение на високопатогенната инфлуенца по птиците. Комисията направи оценка на тази информация. Въз основа на тази оценка, както и на ангажиментите, установени в Споразумението, и гаранциите, предоставени от Съединените щати, е целесъобразно географският обхват на забраната за въвеждане в Съюза на определени стоки да бъде променен, така че да обхване целия щат Минесота и частите от щатите Калифорния, Орегон и Вашингтон, по отношение на които ветеринарните органи на Съединените щати са наложили ограничения поради настоящото наличие на огнища на болестта.
(7)
Съединените щати допълнително докладваха приключването на мерките за почистване и дезинфекция след унищожаването на птици в стопанства, в които са били открити огнища в периода от средата на декември 2014 г. до средата на януари 2015 г. Целесъобразно е да се посочват датите, от които частите от територията, които са били поставени под ветеринарни ограничения във връзка с огнищата, могат отново да се считат за свободни от високопатогенната инфлуенца по птиците, а вносът в Съюза на някои стоки от домашни птици с произход от тези райони следва да бъде разрешен.
(8)
Поради това вписването за Съединените щати в списъка в част 1 от приложение I към Регламент (ЕО) № 798/2008 следва да бъде изменено с цел да бъде отчетена настоящата епидемиологична ситуация в страната.
(9)
Поради това приложение I към Регламент (ЕО) № 798/2008 следва да бъде съответно изменено.
(10)
Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
ПРИЕ НАСТОЯЩИЯ РЕГЛАМЕНТ:
Член 1
Част 1 от приложение I към Регламент (ЕО) № 798/2008 се изменя в съответствие с приложението към настоящия регламент.
Член 2
Настоящият регламент влиза в сила на третия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 27 март 2015 година.